CELEX: 62016TN0108
Language: fi
Date: 2016-03-17 00:00:00
Title: Asia T-108/16: Kanne 17.3.2016 – Naviera Armas v. komissio

17.5.2016   
            
            
               FI
            
            
               Euroopan unionin virallinen lehti
            
            
               C 175/19
            
         Kanne 17.3.2016 – Naviera Armas v. komissio
   (Asia T-108/16)
   (2016/C 175/23)
   Oikeudenkäyntikieli: espanja
   
      Asianosaiset
   
   
      Kantaja: Naviera Armas, SA (Las Palmas de Gran Canaria, Espanja) (edustajat: asianajajat J. Buendía Sierra ja Á. Givaja Sanz)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan Euroopan komission valtiontuesta SA.36628 8.12.2015 antaman päätöksen (2015/NN-2) (EUVL C 25, s. 2) siltä osin kuin kyseisessä päätöksessä todetaan, ettei Fred Olsen SA -varustamolle ole myönnetty valtiontukea sellaisten toimenpiteiden yhteydessä, jotka Espanjan kuningaskunta on toteuttanut Puerto de las Nievesissä
            
         
               —
            
            
               velvoittamaan vastaajan korvaamaan omat oikeudenkäyntikulunsa ja kantajan oikeudenkäyntikulut.
            
         
      Oikeudelliset perusteet ja pääasialliset perustelut
   
   Komissio totesi riidanalaisella päätöksellä, ettei Fred Olsenin väitetty yksinoikeus harjoittaa toimintaa Puerto de las Nieves (Kanariansaaret, Espanja) -satamasta käsin, sen vapauttaminen kokonaan tai osittain vastaavien satamamaksujen maksamisesta sekä kyseisen sataman käyttöehdot, jotka kantajan mukaan merkitsevät perusteetonta etua kyseiselle varustamolle tavanomaiset alukset poissulkemalla, ole valtiontukea.
   Kanteensa tueksi kantaja vetoaa yhteen ainoaan kanneperusteeseen, jonka mukaan se on esittänyt riittävät perustelut sille, että komissiolla on perusteltuja epäilyjä Fred Olsenille myönnetyn valtiontuen olemassaolosta, minkä vuoksi sen on aloitettava muodollinen tutkintamenettely.
   Kyseisen kanneperusteen tueksi kantaja väittää seuraavaa:
   
               —
            
            
               komission alustavan tutkinnan kohtuuton kesto siitä, kun Naviera Armas esitti kantelunsa 26.4.2013, riidanalaisen päätöksen antamiseen saakka osoittaa itsessään, että tapaus on monimutkainen ja että muodollisen tutkintamenettelyn aloittaminen oli tarpeen
            
         
               —
            
            
               riidanalaisessa päätöksessä on ilmeisiä arviointivirheitä tosiseikkojen arvioinnissa; näihin kuuluu esimerkiksi väite siitä, ettei yksikään yritys pyytänyt lupaa saada toimia Puerto de las Nievesistä käsin nopeilla aluksilla ennen vuotta 2013, että Fred Olsen oli ainoa yritys, joka oli kiinnostunut käyttämään kyseessä olevaa satamaa 1990-luvulla ja että vain nopeat alukset voivat toimia kyseisestä satamasta käsin
            
         
               —
            
            
               Fred Olsen sai käyttää Puerto de las Nievesiä yksinoikeudella vuodesta 1991 lähtien, mikä antoi sille kilpailuedun, jonka Espanjan viranomaiset omaa harkintaansa käyttäen myönsivät
            
         
               —
            
            
               Fred Olsen on ollut kokonaan vapautettu tietyistä satamamaksuista yli 20 vuoden ajan.